Þó enn séu 52 dagar þar til Ólympíuleikarnir í Tókýó hefjast eru fyrstu keppendurnir þegar mættir til japönsku höfuðborgarinnar. Kvennalið Ástralíu í mjúkbolta lenti fyrr í dag í Tókýó.
Þar verður ástralska liðið í æfingabúðum fram að Ólympíuleikunum. Leikarnir verða settir 23. júlí, en mjúkboltakeppnin hefst reyndar tveimur dögum áður en leikarnir verða formlega settir. Ástralar spila því sinn fyrsta leik 21. júlí við heimakonur í Japan. Mjúkboltakeppni Ólympíuleikanna verður hálfgjörð utanleika-keppni eðaOff venue. Því leikstaðirnir verða ekki á Ólympíusvæðinu í Tókýó heldur í Fukushima og Yokohama. Þrátt fyrir neyðarástand í Tókýó vegna COVID-19 er ljóst að keppnishaldarar eru þó orðnir spenntir fyrir því að Ólympíuleikarnir hefjist loksins. Fjöldi beinna útsendinga verður frá Ólympíuleikunum á RÚV frá 21. júlí, auk þess sem sérstakur samantektarþáttur, Ólympíukvöld verða á dagskrá hver keppnisdag.
Úrslitakeppnin um Íslandsmeistaratitil karla í handbolta hófst í gærkvöld með tveimur leikjum í 8-liða úrslitum. Haukar burstuðu Aftureldingu, 35-25 og ÍBV og FH gerðu jafntefli 31-31. Liðin mætast aftur á fimmtudag. Samanlögð markatala úr leikjunum tveimur telur. Það lið sem hefur betur samanlagt í tveimur leikjum kemst í undanúrslit. Hin einvígin í 8-liða úrslitunum hefjast í kvöld. KA tekur á móti Val klukkan sex og Stjarnan og Selfoss eigast við klukkan átta.
Undanúrslitin í úrslitakeppni karla í körfubolta eru hins vegar hafin. Stjarnan vann níu stiga útisigur á Þór Þorlákshöfn, 99-90 í fyrsta leik liðanna í gærkvöld. Í körfunni þarf að vinna þrjá leiki til að komast áfram í næstu umferð, sem eru þá úrslitin í þessu tilviki. Stjarnan og Þór mætast næst á fimmtudag en rimma Keflavíkur og KR hefst klukkan korter yfir átta í kvöld.
ÍBV, Breiðablik og Fylkir tryggðu sig öll áfram í 8-liða úrslit bikarkeppni kvenna í fótbolta í gær. ÍBV vann 2-1 útisigur á Stjörnunni. Breiðablik sigraði Tindastól 2-1 og Fylkir burstaði Keflavík 5-1. Fjórir leikir eru spilaðir í 16-liða úrslitum bikarsins í kvöld.
Þó enn séu 52 dagar þar til Ólympíuleikarnir í Tókýó hefjast eru fyrstu keppendurnir þegar mættir til japönsku höfuðborgarinnar.